Paterna celebra el Dia Internacional dels Museus amb un Scape Room nocturn i tallers de ceràmica
17/05/2019

# Paterna celebra el Dia Internacional dels Museus amb un Scape Room nocturn i tallers de ceràmica

[![Paterna celebra el Dia Internacional dels Museus amb un Scape Room nocturn i tallers de ceràmica](/images/noticias/2019/05/dia-museos-gr.jpg)](/images/noticias/2019/05/dia-museos-gr.jpg)

17.05.2019

El divendres 17 de maig a la nit el Museu de Ceràmica de Paterna celebrarà un Scape room en les seues instal·lacions ambientat en l'Edat mitjana

Amb motiu del Dia Internacional dels Museus, Paterna ha organitzat una jornada d'activitats per a donar a conéixer entre els ciutadans i ciutadanes l'ampli catàleg museístic i arqueològic del municipi.  
  
El divendres 17, el Museu de Ceràmica es convertirà en un scape room en el qual els assistents hauran de desxifrar pistes i superar proves, en un recorregut en grup per diverses sales del museu, amb l'objectiu d'anar desenllaçant una història ambientada en la Baixa Edat.  
  
Tal com ha destacat la regidora de Tradicions, Cultura i Foc, Paqui Periche “aquesta activitat permet una aproximació diferent i divertida a les col·leccions que acull el museu al mateix temps que els participants aprenen les tècniques que s'empraven en la producció terrissaire tan característica de la nostra localitat”.  
  
Per part seua, el dissabte 18, en les instal·lacions del Museu tindrà lloc un taller d'elaboració i pintura de Socarrats. Durant el desenvolupament de l'activitat, que està dirigida a tots els públics, els assistents podran elaborar les seues pròpies peces descobrint les tècniques de decoració d'aquest tipus de ceràmica.  
  
Finalment, la regidora Periche ha explicat que “les activitats són gratuïtes i per a participar serà necessari inscriure's a través de la seu electrònica de la web municipal”.  
  
A més, la regidora també ha recordat que “aquesta iniciativa s'inclou en l'àmplia oferta d'activitats que durant tot l'any s'organitzen des del Museu i que en els últims mesos han inclòs excursions a jaciments arqueològics i diferents tallers de producció ceràmica”.